
	[bookmark: nev]KONCZ PÉTER
koncz.peter@icloud.com
Vezetés és szervezés
MSc, 4. félév
Budapesti Corvinus Egyetem
Gazdálkodástudományi TDK
	
[bookmark: _GoBack]






Témavezető:
	Szanyi-Gyenes Xénia
egyetemi adjunktus, BCE GTK




A magyar vállalatok nemzetköziesedésének mozgatórugói

Kulcsszavak: nemzetköziesedés; versenyképesség; innováció; digitalizáció; globalizáció
A szakirodalmi modell alapján a vállalatok versenyképessége, innovációs tevékenysége és nemzetközi piacra lépése között szoros a kapcsolat. A tényezők között kölcsönösek a függőségek, a nemzetköziesedés különböző csatornákon keresztül ugyanúgy visszahat a versenyképességre és az innovációs tevékenységre is. Magyarországon egyre több szerző említi a közepes fejlettség csapdájának veszélyét, amivel szemben a szakirodalmi modellben meghatározott tényezők és kölcsönhatások javítása jelenthetik a megoldást.
A másodelemzés rámutatott, hogy az exportáló vállalatok aránya folyamatosan bővül a vállalatméret növekedésével. Az eredmények alapján ezek a vállalatok magasabb hozzáadott értéket állítanak elő, továbbá az innovációs tevékenységüket és a versenyképességüket is jobbnak érzékelik a csak hazai piacot kiszolgáló versenytársaikkal szemben.
A magyar vállalatok nemzetköziesedésének érdekében az államnak hosszú távon a humán tőke munkaerőpiaci kihívásoknak megfelelő fejlesztésében kell aktív szerepet vállalnia. Rövid távon decentralizált, cégekre szabott, a hazai jó gyakorlatokat figyelembe vevő célzott támogatási rendszert szükséges felállítania, továbbá olyan üzleti környezet kell kialakítania, amely hozzájárul a vállalati versenyképesség növekedéséhez és az innovációs tevékenység erősítéséhez, ezáltal támogatva a nemzetközi piacra lépést.
A kétmintás t-próba alapján a csak hazai piacon működő vállalatoknak a nemzetköziesedés érdekében a formális struktúráikat általánosságban és az innovációs mechanizmusok területén is erősíteniük kell. A digitális folyamatokra szintén nagyobb figyelmet kell fordítaniuk, ami az értékesítési csatornák digitális összekapcsolását, illetve a belső és ügyfélszolgálati folyamatok digitalizálását is magában foglalja. A látens vevői igények megértésében is előrelépés szükséges: tudatosan nagyobb energiát kell fektetniük a kísérletezésre, új lehetőségek feltárására. A működési kiválóság érdekében az üzleti célú adatelemzést stratégiai szintre kell emelniük, amihez viszont először a folyamatok digitalizálásának kell megvalósulnia.



